আলো যখন নিজকে উজাড় করে দিয়ে চারদিক উদ্ভাসিত করে ছড়িয়ে পড়ে, তখন একধরনের পোকা হঠাৎ উড়ে এসে আলোর চারদিক বেষ্টন করে আলোর মাধুর্য মলিন করে দেয়। আমাদের অল্পবয়সী কিশোর-কিশোরীরা আলোর দ্যুতি ছড়িয়ে সড়কের শৃঙ্খলা ব্যবস্থাপনায় যখন নিজেরা যুক্ত হয়ে কর্তাব্যক্তিদের চোখে আঙুল দিয়ে তাদের কর্তব্যে অবহেলার ঘোমটাটা খুলে দেখিয়ে দিচ্ছিল, তখন কোথা থেকে হঠাৎ পোকা এসে তাদের ভালো উদ্যোগ নস্যাৎ করে দেয়ার চেষ্টায় মত্ত হয়েছে।